b'\n_START_ARTICLE_\nMidterhuken\n_START_PARAGRAPH_\nMidterhuken er et fjell og et sted med gamle fangstanlegg fra den nederlandske fangsten p\xc3\xa5 1600-tallet, ytterst p\xc3\xa5 neset hvor Van Keulenfjorden og Van Mijenfjorden m\xc3\xb8tes, s\xc3\xb8rvest p\xc3\xa5 Spitsbergen, Svalbard. Stedet ligger \xc3\xb8st i Bellsund, helt vest i Nathorst Land. I Midterhukhamna er det rester av hustufter, spekkovner, utkikkst\xc3\xa5rn og graver. Her l\xc3\xa5 ogs\xc3\xa5 en av bistasjonene til Hagerup i 1898. Det er totalt ferdselsforbud p\xc3\xa5 stedet p\xc3\xa5 grunn av kulturminnene. Sysselmannen p\xc3\xa5 Svalbard f\xc3\xb8rer utvidet oppsyn og vedlikehold av stedet, som inng\xc3\xa5r i de 50 mest prioriterte kulturminnene p\xc3\xa5 Svalbard._NEWLINE_P\xc3\xa5 andre siden av Van Keulenfjorden ligger kulturminnet L\xc3\xa6gerneset, som ogs\xc3\xa5 har fullt ferdselsforbud._NEWLINE_Midterhuken ligger midt i en subduksjonssone som minner om hva vi finner i det nordvestlige terreng, og i en nord-s\xc3\xb8r sone har subduksjonen trolig skjedd etter midten av ordovicium \xe2\x80\x93 alts\xc3\xa5 ved starten av den kaledonske fjellkjedefoldingen nettopp da Laurentia-Gr\xc3\xb8nland og Baltica st\xc3\xb8tte sammen her oppe. Den endelige kollisjonen i silur skapte foldinger som viser seg i en tydelig fargerik, sterkt foldet struktur som dekker hele fjellsiden av Midterhuken.'